[pic] | EURÓPAI BIZOTTSÁG |

Brüsszel, 2010.8.16.

COM(2010) 436 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a távérzékelési alkalmazások végrehajtásáról és 78/2008/EK tanácsi rendelet értelmében rendelkezésére álló pénzügyi források felhasználásáról(időközi jelentés)

SEC(2010) 984

TARTALOMJEGYZÉK

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK a távérzékelési alkalmazások végrehajtásáról és 78/2008/EK tanácsi rendelet értelmében rendelkezésére álló pénzügyi források felhasználásáról (időközi jelentés) 3

1. Bevezetés 3

2. A MARS terményhozam-előrejelző rendszer 3

3. Végrehajtás 6

3.1. Átfogó végrehajtás 6

3.2. Végrehajtás a 78/2008/EK tanácsi rendelet 1. cikkére tekintettel 6

3.2.1. A végrehajtott intézkedések célkitűzései (az 1. cikk (1) bekezdése) 6

3.2.2. A végrehajtandó intézkedések (az 1. cikk (2) bekezdése) 7

4. Eredmények és kimenet 9

5. A költségvetési források felhasználása 9

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a távérzékelési alkalmazások végrehajtásáról és 78/2008/EK tanácsi rendelet értelmében rendelkezésére álló pénzügyi források felhasználásáról(időközi jelentés)

Bevezetés

A terméshozam minőségére és a mezőgazdasági termelésre vonatkozó előrejelzések szempontjából nélkülözhetetlenek a mezőgazdasági területek felhasználására és a szántóföldi növények állapotára vonatkozó részletes információk. Az említett információk különösen az egységes közös piacszervezés értelmében végrehajtott piacfelügyelet és a kapcsolódó piaci intézkedések kezelése szempontjából hasznosak. Az Európai Unió ezzel összefüggésben érdemi erőfeszítéseket tett a távérzékelési alkalmazásokkal kapcsolatos innovatív technológiák és modellek fejlesztése és javítása érdekében. A felhalmozott tapasztalat azt mutatja, hogy a távérzékelés magas színvonalú, független információkat képes biztosítani, amelyek a hagyományos mezőgazdasági statisztikák és előrejelző rendszerek útján nem állnak rendelkezésre.

A 78/2008/EK tanácsi rendelet[1] meghatározza az említett távérzékelési tevékenységek jogi keretét a 2008 és 2013 közötti időszakra.

Az említett keret alapján támogatott távérzékelési alkalmazások termékek széles körű terjesztése útján hasznos információkkal látják el az Európai Bizottságot és az érdekelt tagállamokat, kutatóintézeteket és más felhasználókat. A rendszert megtervezése óta folyamatosan fejlesztik. A rendszer elsődleges célkitűzésén túlmenően, mely a terméshozam- és termelési előrejelzések készítésére vonatkozik, az uniós mezőgazdaság szempontjából jelentőséggel bíró egyéb területekre is fontos bepillantást enged, ideértve pl. az éghajlatváltozás kérdéseit.

Ez a jelentés a 78/2008/EK rendelet 4. cikke értelmében készült, amely előírja, hogy a Bizottság legkésőbb 2010. július 31-ig időközi jelentést és záró jelentést nyújt be a távérzékeléssel kapcsolatban megvalósult intézkedések végrehajtásáról és a rendelet címén rendelkezésre bocsátott források felhasználásáról.

A MARS terményhozam-előrejelző rendszer

A terméshozam-előrejelzések elkészítésére szolgáló rendszert 1988-ban hozták létre, 10 évre szóló kísérleti projektként. Az akkor távérzékeléses mezőgazdasági monitoringnak (akkor MARS-STAT-nak rövidített) nevezett tevékenység (amelynek jelenlegi betűszavas megnevezése AGRI4CAST) az EU-n belül az egyes termények hozamának, illetve termelési mennyiségének vizsgálatára összpontosított, meteorológiai elemzés, agrometeorológiai szimuláció útján készített terménynövekedési mutatók, alacsony felbontású műholdas adatok és statisztikai elemzés útján, a MARS terményhozam-előrejelző rendszer (Mars Crop Yield Forecasting System, MCYFS) segítségével. A tevékenység végrehajtásának jogalapja 1999-cel kezdődően az 1445/2000/EK határozat[2] volt az 1999 és 2003 közötti időszakra, a 2004 és 2007 közötti időszakra történő meghosszabbításáról pedig a 2066/2003/EK határozat[3] rendelkezett. A tevékenységet 2008-tól 2013-ig a 78/2008/EK tanácsi rendelet értelmében hajtják végre. A rendszert a Közös Kutatóközpont (KKK) isprai Állampolgár-védelmi és Biztonsági Intézetében (Institute for the Protection and Security of the Citizen, IPSC) működtetik.

Az MCYFS komplex, integrált elemző eszköz, amely a rendeletben foglalt célkitűzéseket hivatott megvalósítani, ideértve különösen a termés állapotának, a terméshozamnak és a mezőgazdasági termelésnek a nyomon követését.

A rendszert több független modul alkotja, és ezeket a termés alakulásának nyomon követése és a terméshozam-előrejelzések elkészítése céljából integrálták. Az MCYFS technikailag az alábbiakból áll: 1) meteorológiai adatbázis fenntartása (lásd a rendelet 1. cikke (2) bekezdésének a) pontját); 2) agrometeorológiai modellek alkalmazása (lásd az 1. cikk (2) bekezdésének d) pontját); 3) az alacsony felbontású műholdas adatok feldolgozása (lásd az 1. cikk (2) bekezdésének a) pontját); 4) az EU-ban nemzeti szinten készített statisztikai elemzések és terméshozam-előrejelzések (lásd az 1. cikk (2) bekezdésének b) pontját), továbbá vizualizációs eszközök.

Az MCYFS a teljes európai kontinensre, a Maghreb-országokra és Törökországra kiterjedő területen működik. A szimulációs modellekben felhasznált növények a következők: lágy búza, durumbúza, őszi és tavaszi árpa, szemeskukorica, repcemag, napraforgó, burgonya, cukorrépa, lóbab, legelők és rizs.

A rendszerre és a rendszerből nyert adatokra vonatkozó részletesebb információk a csatolt bizottsági személyzeti munkadokumentumban szerepelnek.

(1) Meteorológiai adatbázis

A meteorológiai adatokat európai meteorológiai állomásokról gyűjtik. Az adatok minőségét ellenőrzik, majd azokat feldolgozzák és elemzik. Ezeket az adatokat ilyen formában felhasználhatják kockázati figyelmeztetések alapjaként (pl. adott hónapban rendhagyó időjárási viszonyok kiszűrésére). Emellett a Középtávú Időjárási Előrejelzések Európai Központjának időjárási előrejelzési adatait is elemzik, hogy a mezőgazdasági területeket érintő időjárási körülményekről előrejelzés készülhessen.

(2) Terménynövekedés-szimuláció céljára használt agrometeorológiai modellek

Az agrometeorológiai modellek alkalmazásának a célja a meteorológiai adatok növényi biomassza képződésére vonatkozó becslésekké történő alakítása. A felhasznált eszközök a következők: terménynövekedési monitoringrendszer (az európai léptékhez igazított World Food Study [WOFOST] modell), a Lingra által legelők esetében használt modell és a Water Accounting Rice Model (WARM modell).

A szimulációk megvalósításához további információkat, azaz talajtani paramétereket, aratási naptárat, művelési módokat, és a terményre vonatkozó paramétereket is figyelembe vesznek. Ezen a szinten számos terményspecifikus mutató, illetve előrejelző mutató (pl. potenciális biomassza) is készül, és ezeket a statisztikai elemzés keretében használják fel a mennyiségi terméshozam-előrejelzés elkészítéséhez. Ezek az elemek szintén hozzájárulnak a termés állapotának az értékeléséhez (a rendelet 1. cikkének b) pontja). Példaként felsorolhatóak a termény adott fejlődési szakaszában fennálló szélsőséges hőmérsékletet feltüntető térképek, a biomassza és a gabona előállítására vonatkozó szimulációk, a tényleges talajnedvességre és adott hónapban a termény fejlődési szakaszára vonatkozó becslések, illetve a termesztési idényben adott dekádon vagy időszakon belül a hosszú távú átlagtól való eltérés bármely agrometeorológiai mutató tekintetében.

(3) Alacsony felbontású műholdas adatok

A távérzékelési alkalmazások valamennyi rendszerszinten szolgáltatnak adatokat, és hozzájárulnak a mezőgazdasági előrejelző modellek fejlesztéséhez, továbbá a regionális alapú modellek létrehozásához. A meteorológiai műholdakból származó adatokat emellett a meteorológiai állomások adatait kiegészítve használják (ideértve pl. a műholdak által 5 km-es felbontás mellett mért sugárzást). A távérzékelés útján szerzett adatokat „mérésen alapuló” vegetációs mutatók létrehozása céljából feldolgozzák, majd ezeket össze lehet vetni az agrometeorológiai mutatókkal, és statisztikai elemzés céljából felhasználhatók. Az alacsonytól a közepesig terjedő felbontású műholdas érzékelőket használnak: SPOT Vegetation/NOAA-AVHRR (kb. 1 km-es felbontás) és MODIS (kb. 300–500 m-es felbontás)[4].

(4) Statisztikai elemzés

A meteorológiai adatbázisból, az agrometeorológiai adatbázisból és a távérzékelési adatbázisból származó mutatókat összevetik a terméshozam idősorával, és statisztikai módszerekkel elemzik (pl. regresszióelemzéssel vagy forgatókönyv-elemzéssel). A végeredmény mennyiségi terméshozam-előrejelzés, amelyet a fenti eredmények elemzésével együtt közzétesznek a MARS-hírlevélben. A rendszerben elérhető adatok hosszabb időszakokra vonatkoznak, és az idősorok legkorábbi dátuma 1975.

(5) Vizualizációs eszközök és az eredmények terjesztése

Az adatbázisokban (meteorológiai információk, agrometeorológiai információk, távérzékelési információk) a felhasználók információs eszközök útján tudnak keresni. Az AGRI4CAST tevékenységgel kapcsolatban fenntartott egyik webportálon a távérzékelés útján szerzett adatok szűrhetők és letölthetők, egy másik portálon pedig meteorológiai és agrometeorológiai információkat lehet megtekinteni és letölteni, elektronikus térkép formájában. A termény állapotával és a terméshozamra vonatkozó becslésekkel kapcsolatos elemzés is letölthető.

A fentiekben felsorolt elemeket az éghajlati körülményekkel kapcsolatos hírlevelek és külön tanulmányok elkészítéséhez használják (lásd az 1. cikk (2) bekezdésének c) pontját). Ezek alapján készülnek el az EU egyes régióira jellemző terméshelyzetek elemzései, az időjárási térképek, a terménymutatók és a terméshozamra vonatkozó előrejelzések. A MARS-hírlevelet a fő termesztési idényben majdnem havonta közzéteszik, úgy nyomtatott formában, mint az interneten.

Végrehajtás

Átfogó végrehajtás

Az operatív szolgáltatásoknak a 78/2008/EK tanácsi rendelet szerint 2008 és 2013 közötti folytatólagos fenntartása céljából MARSOP3 néven új projektet indítottak útjára. Ez a projekt majdnem valós idejű operatív adatokat szolgáltat a KKK számára az európai mezőgazdasági termelés és terméshozam nyomon követése céljából. 2007 augusztusában ajánlati felhívást (Operatív tevékenységek a MARS intézkedésekhez (MARSOP3) 2008–2013, a szerződésről szóló értesítés száma 2007/S 154-191094) tettek közzé az Európai Unió Hivatalos Lapjának kiegészítésében.

Az I. tételre (meteorológiai adatok) és a II. tételre (műholdas adatok beszerzése és feldolgozása) vonatkozó ajánlat értékelését és a közbeszerzési tanácsadó csoport kedvező véleményét követően aláírták a szerződést az Alterra BV által vezetett konzorciummal.

A szerződés keretében elkészített operatív termékek alapján a KKK elemzést végez a termés állapotát illetően, és előkészíti a terméshozamra és a termelésre vonatkozó becsléseket. Ezeket az Európai Bizottság, a tagállamok és az uniós polgárok rendelkezésére bocsátják.

Végrehajtás a 78/2008/EK tanácsi rendelet 1. cikkére tekintettel

A 78/2008/EK tanácsi rendelet 1. cikke megállapítja a távérzékelési intézkedések végrehajtásával kapcsolatos célkitűzéseket (1. cikk, (1) bekezdés), és részletesen előírja a meghozandó intézkedéseket (1. cikk, (2) bekezdés). A könnyebb tájékozódás céljából az intézkedések végrehajtásának alábbi leírása az 1. cikk felépítését követi.

A végrehajtott intézkedések célkitűzései (az 1. cikk (1) bekezdése)

1. cikk, (1) bekezdés, a) pont: az agrárpiacok irányítása

A tevékenység keretében független, aktuális, tudományosan megalapozott, nyomon követhető terméshozam-előrejelzések készülnek valamennyi tagállam és az EU-val szomszédos országok számára egyes szántóföldi növények tekintetében. Ezt az információt a bizottsági szolgálatok az alábbi főbb célokra használják fel: 1) a terményekkel kapcsolatos ellátási mérleg frissítése; 2) az éghajlati körülmények és a tagállamok vagy régiók egyes éghajlati eseményei által kifejtett potenciális hatás értékelése (pl. kései fagy hatása); 3) a termés állapotának nyomon követése harmadik országokban. Az AGRI4CAST terméshozam-előrejelzéseit az Eurostat korai előrejelző rendszere is megkapja.

Az AGRI4CAST adatainak független és megbízható voltát a bizottsági szolgálatok nagyra értékelik. A terménynövekedési mutatókkal végzett statisztikai elemzés átlátható, nyomon követhető, és azt valamennyi terménnyel végzett szimuláció és év tekintetében tárolják. Az egyes modellekhez különféle statisztikai mutatók (pl. átlagos négyzetes gyökeltérés különféle konfidenciaintervallumokhoz, szórás) társulnak. Az előrejelzési időszak végén hibaelemzést végeznek, amelynek keretében összevetik a terméshozam-előrejelzést a ténylegesen megfigyelhető terméshozammal, hogy számszerűsíthetők legyenek a terméshozam-előrejelzés hibái, és hogy értékelhessék az előrejelzés teljesítményét. Például az összes hiba az EU-27 tekintetében 2007-re és 2008-ra vonatkozóan, valamennyi hónapra, átlagos abszolút előrejelzési százalékos hibaként számítva 1,6 % volt valamennyi gabonára együttvéve. A cél a legfeljebb 3 %-os hibamérték.

1. cikk, (1) bekezdés, b) pont: a termés állapotának nyomon követése és becslések

A terméshozamra vonatkozó előrejelzéseken túlmenően a termés állapotát a termesztési idényben szorosan nyomon követik. A meteorológiai és a távérzékelési információkat elemzik, és ezeket az adott terményinformációkhoz kapcsolják a biofizikai modellezés eredményei alapján (pl. hőhullám vagy hidegsokk hatása egy termény adott fejlődési szakaszaiban). Emellett a termény növekedési modelljének az eredményeit közvetlenül felhasználják a termés állapotának az értékelése céljából (pl.: szimulált levélfelület-index vagy szimulált biomassza). Ez a nyomon követés az egész EU-ra vonatkozik, és a 2. szakaszban felsorolt valamennyi terményt felöleli.

1. cikk, (1) bekezdés, c) pont: a becslésekhez való hozzáférés elősegítése

Az egyes eredményekhez való nyilvános hozzáférést a KKK és a MARSOP3 konzorcium által fenntartott weboldalak garantálják. A MARSOP weboldala számtalan információban bővelkedik (az alkalmazott távérzékelési intézkedések eredményei, a termény növekedési modelljének eredményei, a hírlevelekre mutató linkek). A műholdas adatokat és képeket képszerverre töltik fel, ahonnan az adatok megtekinthetők és letölthetők. Meteorológiai adatok a MARSOP weboldaláról is kérhetők és letölthetők.

1. cikk, (1) bekezdés, d) pont: az agrometeorológiai rendszer technológiai támogatásának biztosítása

A KKK folyamatos műszaki nyomon követést folytat, amely biztosítja a rendszer folytonosságát, és garantálja az alkalmazott módszerek tudományos megalapozottságát, ideértve a meteorológiai adatok raszteres interpolálását, a távérzékelési intézkedéseknek a termény növekedési viselkedésének leírása céljából való felhasználását, illetve a terméshozamra vonatkozó becslések céljából elvégzett statisztikai elemzést.

A végrehajtandó intézkedések (az 1. cikk (2) bekezdése)

1. cikk, (2) bekezdés, a) pont: a meteorológiai és a műholdak útján szerzett adatok összegyűjtése és megvásárlása

A meteorológiai adatok összegyűjtése és megvásárlása 3655 állomásra terjed ki, amelyek a napi szinten az MCYFS-be feltöltött időjárási paraméterekről adnak információkat. A szolgáltatást állandó jelleggel működtetik. Emellett a növényzet megfigyelése céljából alacsony és közepes felbontású műholdakról (1 km – 300 m pixel felbontás) származó, távérzékelés útján szerzett, szabadon hozzáférhető adatokat is beszereznek, tárolnak, feldolgoznak és elemeznek.

1. cikk, (2) bekezdés, b) pont: a területi adatok infrastruktúrájának és egy internetes oldalnak a létrehozása

A területi adatok infrastruktúrája a területi adatok beszerzéséhez, feldolgozásához, terjesztéséhez, felhasználásához, fenntartásához és tárolásához szükséges technológiát, szabványokat, emberi erőforrásokat és kapcsolódó tevékenységeket foglalja magában. Az infrastruktúrát az MCYFS-szel és a KKK-nál alkalmazott, továbbá a MARSOP3-szerződés keretében tevékenykedő csapatokkal együtt hozták létre. Az infrastruktúra különböző léptékű területi adatkészleteket tartalmaz Európa egészének a vonatkozásában. Az adatokat feldolgozzák a termés állapota felmérésének és a növénytermesztésre vonatkozó előrejelzéseknek a céljából. A különböző forrásokból (pl. távérzékelés) származó eredményeket és információkat különféle weboldalakon és webportálokon teszik elérhetővé.

Az infrastruktúra megfelel az Európai Közösségen belüli térinformációs infrastruktúráról (INSPIRE) szóló irányelv[5] által megállapított keretnek: a területi adatokat az INSPIRE előrejelzése szerint földrajzi koordinátákkal látják el, a metaadatok leírása az INSPIRE elveit követi, és azokra vonatkozóan további összehangolásra kerül sor.

1. cikk, (2) bekezdés, c) pont: z éghajlati körülményekhez kapcsolódó egyedi tanulmányok

A rendszer keretében egyedi vizsgálatok készülnek az éghajlati körülményekről, a valamennyi fontos szempontra kiterjedő, rendelkezésre álló számos adatnak köszönhetően. A 78/2008/EK tanácsi határozat hatályba lépése óta a következő egyedi vizsgálatokat végezték el:

- a tavaszi–nyári szárazság és a 2008. augusztusi bőséges esőzés hatásának elemzése a lettországi őszigabona-termesztés vonatkozásában;

- a 2008 júliusában és augusztusában több napon át fennálló szélsőséges időjárási körülmények hatásának elemzése a szlovéniai mezőgazdaság vonatkozásában;

- a rizstermesztéshez felhasznált vízkészletek rendelkezésre állása Spanyolországban 2008-ban (a kumulált esőzések elemzése);

- a 2009. téli fagyok hatásának elemzése az európai őszi gabonák vonatkozásában.

1. cikk, (2) bekezdés, d) pont: az agrometeorológiai és ökonometriai modellek frissítése

A rendszer operatív működtetése mellett folyamatosan frissítik a modelleket és a kapcsolódó adatbázisokat. Az adatbázis jelenleg 2,5 terabájtnyi adatot tartalmaz. A tanácsi rendelet hatályba lépése óta jelentős fejlesztésekre került sor: a meteorológiai állomások hálózatát sűrűbbé tették egy jobb nyomon követési rendszer kialakítása céljából; a területi adatok elemzését szolgáló, korábban 50 km x 50 km-os osztású rácsháló felbontását 25 km x 25 km-re növelték; új terménybeállításokat hajtottak végre; és új adatbázist és szoftververziót tettek közzé.

Eredmények és kimenet

Az Európai Bizottság, a tagállamok és más érdekelt felek megkapták a különféle, a projektből származó eredményeket, amelyek egyfelől jelentések és hírlevelek, másfelől pedig információs szolgáltatások és adatok. Minden eredményt elektronikus (a rendelet 2. cikke) és részben nyomtatott formában is rendelkezésre bocsátanak.

Jelentések és hírlevelek

Az európai termény-nyomonkövetési hírlevél majdnem valós idejű és operatív kontextusba helyezett információkat és elemzéseket kínál a termény növekedésének nyomon követésére és a terméshozam-előrejelzésre vonatkozóan. Az érintett országok az EU tagállamai és a vele szomszédos régiók (Maghreb, fekete-tengeri térség). A felhasznált növények a következők: lágy búza, durumbúza, őszi és tavaszi árpa, szemeskukorica, repcemag, napraforgó, cukorrépa és burgonya. Általában évente hat alkalommal tesznek közzé az interneten teljes körű elemzést, emellett pedig évente két vagy három alkalommal frissített becsléseket a terméshozamra vonatkozóan. Külön uniós hírlevelek készülnek a legelő és a rizs vonatkozásában. Az agrometeorológiai körülményekkel kapcsolatosan friss adatokat és felülvizsgálatot a teljes körű elemzést szolgáltató hírlevelek között tesznek közzé (évente 10–12 alkalommal).

Ezek a kiadványok az interneten elérhetők, és kérésre nyomtatott változatban is elérhetők.

Információs szolgáltatások és adatok

A MARSOP böngészője és weboldalai számtalan információt kínálnak a mostani európai mezőgazdasági termesztési idényről úgy Európa, mint a világ más fontosabb mezőgazdasági területei vonatkozásában. A rendelkezésre álló termékek között a megfigyelésekre és a numerikus időjárási modellekre alapuló grafikonok, térképek, továbbá a terménymutatókkal kapcsolatos, agrometeorológiai modellekre alapuló grafikonok, térképek és a vegetációs mutatókat és a kumulált szárazanyagot ábrázoló, távérzékelés útján kapott képekre alapuló térképek találhatók.

A költségvetési források felhasználása

1. táblázat A 78/2008/EK tanácsi rendelet szerinti pénzügyi források felhasználása 2008 és 2009 folyamán (kifizetési előirányzatok, EUR-ban)

2008 | 2009 |

Összeg | Rövid leírás | Összeg | Rövid leírás |

1. TÉTEL / 1. szakasz | 1 016 084 | Időközi és végső kifizetés |

1. TÉTEL / 2. szakasz | 283 185 | Időközi kifizetés |

További meteorológiai állomások az 1. TÉTEL tekintetében | 67 800 | Majdnem valós idejű állomások (több mint 250) |

2. TÉTEL / 1. szakasz | 387 720 | Időközi és végső kifizetés |

2. tétel / 2. szakasz | 137 989 | Időközi kifizetés |

MARS adatbázis- és informatikai támogatás | 97 298 | MARS adatbázis- és informatikai rendszerek karbantartása és fejlesztése | 477 562 | MARS adatbázis- és informatikai rendszerek karbantartása és fejlesztése |

ÖSSZESEN | 97 298 | 2 370 340 |

Az 1. tétel meteorológiai és időjárási előrejelzéssel kapcsolatos adatok megvásárlására vonatkozik (ideértve a meteorológiai állomások hálózatának sűrűbbé tételét is). Kiterjed továbbá az MCYFS keretén belül fenntartott terménynövekedési modellek működtetésére és karbantartására is. Az eredményeket – adatbázis-frissítések és térképek formájában – naponta vagy tíznaponta feltöltik a KKK adatbázisába. Az eredmények felhasználásához megfelelő eszközöket tartanak karban és fejlesztenek. A MARSOP weboldalának karbantartása és fejlesztése az általános koordinációval és kezeléssel együtt szintén ennek a tételnek a része.

A 2. tétel távérzékelésből származó adatok feldolgozására vonatkozik. Az elvégzett munka kiterjed valamennyi adatgyűjtési lépésre, a nyers képek megvásárlása és a 10 napos kompozit képek elkészítése (adatbevitel, kalibrálás stb.) között.

Mars adatbázis és informatikai támogatás : az MCYFS-nek informatikai szolgáltatásokra van szüksége a hírlevelek kellő időben történő előállításának biztosításához. Az elvégzett munka kiterjed az adatbázis kezelésére és karbantartására, ideértve valamennyi távérzékelésből származó adatot, a meteorológiai adatokat és az agrometeorológiai mutatókat. Ennek az elemnek a része az elemzési eszközök és weboldalak kifejlesztése és karbantartása is.

[1] A Tanács 78/2008/EK rendelete (2008. január 21.) a közös agrárpolitika keretében kidolgozott távérzékelési alkalmazások segítségével a Bizottság által a 2008–2013 közötti időszakban meghozandó intézkedésekről, az Európai Unió Hivatalos Lapja, L 25., 2008.1.30., 1. o.

[2] Az Európai Parlament és a Tanács 1445/2000/EK határozata (2000. május 22.) az 1999–2003 közötti agrárstatisztikákhoz a légi felmérés és a távérzékelés technikáinak alkalmazásáról, az Európai Közösségek Hivatalos Lapja, L 163., 2000.7.4., 1. o.

[3] Az Európai Parlament és a Tanács 2066/2003/EK határozata (2003. november 10.) az 1999–2003 közötti agrárstatisztikákhoz a légi felmérés és a távérzékelés technikáinak folytatólagos alkalmazásáról, az Európai Unió Hivatalos Lapja, L 309., 2003.11.26., 9. o.

[4] A SPOT rövidítés feloldása „Satellite pour l'Observation de la Terre”, a NOAA „National Oceanic and Atmospheric Administration”, az AVHRR „Advanced very high Resolution Radiometer”, a MODIS pedig „Moderate Resolution Imaging Spectroradiometer”.

[5] Az Európai Parlament és a Tanács 2007/2/EK irányelve (2007. március 14.) az Európai Közösségen belüli térinformációs infrastruktúra (INSPIRE) kialakításáról, az Európai Unió Hivatalos Lapja, L 108., 2007.4.25., 1. o.